Uzulu Ukhuthaza Ukubotshwa Kwabaphatheke kuCorruption
Izakhamizi zeHarare zithi udubo lokungathembeki lubangela ukuphazamiseka kwemisebenzi yentuthuko elizweni ngoba izimali sezisiwa lapho okungamelanga ziye khona
HARARE — Uzulu we Harare ukhuthaza uhulumende ukuba athathe amanyathelo alukhuni, okujezisa iziphathamandla zakhe zonke, ezitholakala zilecala lokungathembeki hatshi ukukhuluma nje ngomlomo kuphelele khonapho. Linkuthazo iphuma ngemva kwezehlakalo zokungethembeki ezikhulunywa ngazo nsuku zonke, ethi ubunzima obulethwa yikutshaphazwa mahlayana kwempahla lenotho yelizwe, bubhekana ikakhulu ngabesifazane labantwana nxa lungasalungiswanga ngendlela loludubo. Izakhamizi zaleli dolobho zithi udubo lokungathembeki lubangela ukuphazamiseka kwemisebenzi yentuthuko elizweni ngoba izimali sezisiwa lapho okungamelanga ziye khona njalo isikhathi esinengi itshaphazwa ngabalutshwana uzulu asale engobambe umoya nje ethenjiswa kokuphela ukuba izakuqhutshwa leyo misebenzi. Okhokhela inhlanganiso emela abaphila lobugoga elizweni eye Centre For Disability, umnumzana Masimba Kuchera ngomunye wezakhamizi zeHarare ezikhulumisane le Studio Seven phezu kwaloludaba lokungathembeki. UKuchera uthi lokhu osekuvunjululwa ngabezindaba phezu kokwanda kwezehlakalo zokungathembeki elizweni kuphazamisa inhlalakahle kazulu. Umumo usuka ube mubi kakhulu kwabesifazane labantwana kakhulukazi emaphandleni. Uqhubeke ethi sekudinga ukuba uhulumende axwayisise ukuze kwazakale ukuba sibisibili isisusa sodubo kuyini, zibuyiselwe lezo zimali babotshwe ababotshwayo. Akuqali lokhu kungathembeki elizweni kulabo abaphethe izikhundla zobukhokheli eZimbabwe lapho uKuchera athi luke lwaba khona dubo olufanayo eminyakeni yabo 80 wanikeza umzekeliso wodaba olube lendumela obelusaziwa ngokuthi Willogate Scandal kodwa akukho okwenziwa kulabo abenza lobo butshapha kuze kube lamuhla lokhu kutsho uKuchera. Lokhu kugcizelelwa ngubaba osesemutsha njalo eyisakhamuzi se Harare umnumzana Sambulelwe Tshabangu lapho athi owesifazane nguye obhekana lobunzima obuphindiweyo nxa zonke, olomyeni otshaphaze leyo mali lapho umkakhe esebotshiwe ngemva kwalokhu kungathembeki, kanye lalowo obekhangelele inguquko engasekho ngoba imali isiswe lapho kungamelanga iye khona. Kusuka kube nzima kakhulu kowesifazane ngoba nxa into sezimi kubi lapha ekhaya wonke umuntu okugoqela abantwana ukhangelele kumama ukuba nguye osezasiza, sebephelelwe ngamacebo obaba lapha ekhaya, okusuka kumenze enze ezinye izinto ezicina sezimngenise engozini kuveza uTshabangu. Unkosikazi Rita Nyamupinga ukhokhela inhlanganiso esebenzelana labesifazane abasentolongweni lalapho sebephumile eye Female Prisoners Support Trust. Ukungathembeki kuphazamisa isimo sowesifazane ngoba nguye ophetha esebhekane lobunzima ikanti omatshaphaza leyomali lempahla kahulumende kungabesilisa kuveza u Nyamupinga. Omama bemaphandleni labo bekhuthazwa ukuba kumele baphatheke kikho konke okwenzakala ezigabeni zabo kuthiwa yimisebenzi yentuthuko hatshi ukube lokhe beqilibezelwa nje ngoba isiphetho yibo ababhekana lodubo ngenxa yalokho kungathembeki,isitshaphaziwe imali yentuthuko kutsho unkosikazi Nyamupinga. Ingcwethi ziyakugcizelela ukuba omama yibo abahlangana lobunzima obuphindiweyo sikhathi sonke nxa kuthe kwaba lezehlakalo zokungathembeki ngoba imali zelizwe zisetshenziswe ngendlela engayisiyo. Zithi lezingcwethi,ukungathembeki kuphazamisa abesifazane ngendlela ezinengi ezibalisa ukuswela okudingakalayo lapha ezibhedlela,ukuncindezelwa kwezokutholiswa amathuba okuya esikolo ngoba kuthiwa kayikho imali eyanelayo lapha ekhaya ngakho owesilisa nguye ongaqhubekela phambili ngemfundo yakhe. Ukuswelakala kwamanzi ahlanzekileyo sikhathi sonke ngoba imali obekumele isetshenziswe kulowo msebenzi isetshenziswe ngendlela engayisiyo lakho kuphazamisa abesifazane njengoba beyibo abaqeda isikhathi esinengi bewadinga,engasayi esikolo nsuku zonke ngoba kuthiwe nguye okumele adinge lawo manzi asetshenziswe ngabemhuli yonke kutsho lezingcwethi.